เพ้อ ศก.ปิดปัญญา
นักศึกษา Media Art คณะวิจิตรศิลป์ มช. เข้ายึดหอศิลปวัฒนธรรม หลังจากผู้บริหารขัดขวางไม่ให้ใช้แสดงผลงานเพื่อขอจบ โดยอ้างว่ามีเนื้อหาทางการเมือง
นักศึกษา Media Art คณะวิจิตรศิลป์ มช. เข้ายึดหอศิลปวัฒนธรรม หลังจากผู้บริหารขัดขวางไม่ให้ใช้แสดงผลงานเพื่อขอจบ โดยอ้างว่ามีเนื้อหาทางการเมือง
17 ต.ค. 2564

นักศึกษา Media Art คณะวิจิตรศิลป์ มช. เข้ายึดหอศิลปวัฒนธรรม หลังจากผู้บริหารขัดขวางไม่ให้ใช้แสดงผลงานเพื่อขอจบ โดยอ้างว่ามีเนื้อหาทางการเมือง แล้วยังตัดน้ำตัดไฟ ล็อกประตูขังนักศึกษาไว้ข้างใน ต้องไปแจ้งความและตัดโซ่คล้องประตู
ตัดภาพไปดูไบ World Expo 2020 นิทรรศการระดับโลก แต่ละประเทศอวดความเจริญก้าวหน้าทางเทคโนโลยี นวัตกรรม องค์ความรู้ใหม่ รู้ไหมประเทศไทยอวดอะไร “ศาลาไทย” แต่แถลงว่าอยู่ใต้แนวคิดขับเคลื่อนสู่อนาคต Mobility for Future
หัวร่อกันท้องแข็งเพราะศาลาไทย 887 ล้าน โผล่อยู่กลาง “เมืองอัจฉริยะ” ของสิงคโปร์ Pavilion ปะการังของฟิลิปปินส์ (ใช้งบแค่ 350 ล้าน) ไม่ต้องพูดถึงไอเดียอลังการฝั่งยุโรป
รัฐไทยยังภาคภูมิใจกับการขาย “ความเป็นไทย” การท่องเที่ยวดึกดำบรรพ์ โบราณสถาน ภูเขาทะเล ดีใจกระทั่งรัสเซล โครว์ โพสต์ภาพสายเคเบิลพะรุงพะรัง หน่วยงานรัฐโทษกันวุ่นวาย
รัฐมนตรีท่องเที่ยวไอเดียเจ๋ง จะจ้างลิซ่ามาเคาท์ดาวน์ภูเก็ต คงมองว่าลิซ่าเป็นคนไทย ส่งเครื่องบินไปรับกลับบุรีรัมย์ แล้วแวะมาแสดงคอนเสิร์ตเพื่อประเทศชาติสักหน่อย ทั้งที่การว่าจ้างต้องจองคิวผ่านต้นสังกัด ซึ่งไม่ง่ายเหมือนพูดเองเออเองในเมืองไทย
ลิซ่าเป็นคนไทยแต่เป็นศิลปินเกาหลี เป็นผลผลิตของอุตสาหกรรม Idol เกาหลี แม้สะท้อนว่าเด็กไทยมีความสามารถ แต่อยู่เมืองไทยไม่มีทางประสบความสำเร็จ
Soft Power เกาหลีมาพร้อมประชาธิปไตย หลังโค่นล้มเผด็จการทหาร รัฐส่งเสริมงานนวัฒนธรรม หนัง-เพลง อย่างเปิดกว้างมีเสรีภาพ ไม่กีดกันว่าเป็นหนังรักชาติหรือชังชาติ เชิดชูหรือวิพากษ์ประวัติศาสตร์ ถลกประจานสังคมตัวเอง จน Parasite ชนะออสการ์ Squid Game ฮือฮาไปทั่วโลก
พูดง่าย ๆ ถ้า Parasite หรือ Squid Game เป็นหนังไทยก็ “ชังชาติ” ประจานความเหลื่อมล้ำอัปลักษณ์ ตำรวจถุงดำทุบม็อบตำหนิเป็นแบบอย่างที่ไม่ดีต่อเด็กเยาวชน
นี่ไม่ใช่แค่ปัญหาทางวัฒนธรรม แต่รวมไปถึงคุณภาพการศึกษา การพัฒนาเทคโนโลยี งานวิจัย R&amp;D ที่พูดกันนักหนา ซึ่งเอาเข้าจริง รัฐไทยต้องการนักเรียนนักศึกษาที่เก่งวิทยาศาสตร์ แบบสมองสี่เหลี่ยม ห้ามมีภูมิปัญญาทางสังคม
เศรษฐกิจไทยติดกับดัก ข้อสำคัญประการหนึ่งคือคุณภาพการศึกษา การศึกษาไทยตกต่ำเพราะระบบราชการกดทับครู ปิดกั้นครูคุณภาพ แถมอำนาจรัฐช่วง 7 ปีนี้ยังบีบคั้นให้มุ่งอบรมค่านิยม “หมอบกราบ” ซึ่งเป็นเหตุหนึ่งที่เด็กมัธยมไปม็อบราษฎรล้นหลาม
มีความพยายามตั้งโรงเรียนเด็กเก่งแบบกำเนิดวิทย์ แล้วไง ต้องการได้อัจฉริยะทางเทคโนโลยีแต่สมองงมงาย ถ้าเป็นเด็กเก่งอย่างเพนกวิน เบนจา อะปัญ ต้องกำจัดทิ้ง?
สังคมไทยใต้วัฒนธรรมครอบกะลา ใต้ระบบอุปถัมภ์ คิดจะสร้างเศรษฐกิจใหม่ แต่กำจัดคนคิดนอกกรอบ อยากได้ Critical Thinking ทางธุรกิจ แต่ปราศจากความคิดทางการเมือง เป็นเด็กดีของระบบ มันเป็นไปไม่ได้ คนรุ่นใหม่ถ้าไม่ต่อต้านก็หนี เรียนจบแล้วย้ายประเทศดีกว่า เว้นแต่มีภาระจำทน หรือเป็นพวกกิ้งก่าฉวยโอกาสไต่โหน
รู้ไหมทุกวันนี้ หน่วยราชการส่งเด็กจบใหม่ไปเรียนโทเมืองนอกจำนวนมาก เรียนหนึ่งปี ใช้ทุนสองปี แล้วลาออก
วิจิตรศิลป์ มช. คือยอดภูเขาน้ำแข็งที่โผล่พ้นน้ำ มหาวิทยาลัยไทยทุกวันนี้ตกต่ำเพราะขาดเสรีภาพทางวิชาการ ขณะที่คลั่ง R&amp;D จะจ้างทำวิจัยเงินเดือนแพง ๆ เอาหน้า แต่ระบบบริหารมหาวิทยาลัยกลายเป็นผูกขาดอำนาจนิยม บังคับทำผลงานเลื่อนตำแหน่ง จนเกิดการทุจริตขอตำแหน่งวิชาการ
พยายามกันจังจะยกมหาวิทยาลัยไทยให้ติด 100 อันดับโลก แต่อาจารย์ฮาร์วาร์ดซึ่งส่งนักศึกษาแลกเปลี่ยนมาไทย แจ้งเตือนว่าให้ระวังการเข้าร่วมกิจกรรม อาจถูกลงโทษได้ เพราะมหาวิทยาลัยไทยจำกัดเสรีภาพ
คุณภาพการศึกษา ทั้งระบบโรงเรียน ระบบมหาวิทยาลัย ไปกันไม่ได้หรอกกับเศรษฐกิจใหม่ เพราะอำนาจที่ควบคุมประเทศต้องการตีกรอบความคิดคน ให้จำนนเชื่อฟังกราบไหว้ แล้วค่อยยอมให้คิดสร้างสรรค์ในกรอบแคบ ๆ